b'\n_START_ARTICLE_\nGIF\n_START_SECTION_\nHistoria\n_START_PARAGRAPH_\nGIF-tekniikka esiteltiin 15. kes\xc3\xa4kuuta 1987. Sen oli kehitt\xc3\xa4nyt Steve Wilhiten johtama ryhm\xc3\xa4, joka oli CompuServell\xc3\xa4 saanut teht\xc3\xa4v\xc3\xa4kseen kehitt\xc3\xa4\xc3\xa4 kuvaformaatin, joka toimisi kaikissa tietokoneissa ja olisi mahdollista esitt\xc3\xa4\xc3\xa4 tarkasti hitaiden verkkoyhteyksien kautta. PC-markkinoilla oli tuolloin lukuisia valmistajia, jotka kaikki n\xc3\xa4ytt\xc3\xa4iv\xc3\xa4t grafiikkaa omalla tavallaan._NEWLINE_GIF-tiedostomuotoa k\xc3\xa4ytettiin alkujaan l\xc3\xa4hes pelk\xc3\xa4st\xc3\xa4\xc3\xa4n stillkuviin. Wilhite oli k\xc3\xa4ytt\xc3\xa4nyt formaatin taustalla Lempel\xe2\x80\x93Ziv\xe2\x80\x93Welch-nimist\xc3\xa4 tiedonpakkausalgoritmia. Siit\xc3\xa4 kehittyi suosituin tiedostoformaatti, mutta joulukuussa 1994 CompuServe ja Unisys ilmoittivat, ett\xc3\xa4 kehitt\xc3\xa4jien tulisi alkaa jatkossa maksaa lisenssimaksuja tiettyjen GIF-tekniikkaa hy\xc3\xb6dynt\xc3\xa4vien ohjelmistojen k\xc3\xa4yt\xc3\xb6st\xc3\xa4._NEWLINE_Varhainen GIF-innostus hiipui pian lisenssimaksujen ja patenttiongelmien takia. Kehitt\xc3\xa4j\xc3\xa4t k\xc3\xa4\xc3\xa4ntyiv\xc3\xa4t sellaisten uusien tiedostomuotojen pariin, jotka eiv\xc3\xa4t k\xc3\xa4ytt\xc3\xa4neet LZW-algoritmia. PNG-tiedostomuoto tunnettiin jossain vaiheessa jopa nimell\xc3\xa4 PING (\xe2\x80\x9cPing Is Not Gif\xe2\x80\x9d, \xe2\x80\x9cPing ei ole Gif\xe2\x80\x9d). Marraskuussa 1999 j\xc3\xa4rjestettiin jopa Burn All GIFs -p\xc3\xa4iv\xc3\xa4, jonka aikana jotkut kehitt\xc3\xa4j\xc3\xa4t tuhosivat kaikki GIF-tiedostonsa. Samaan aikaan verkkosuunnittelu alkoi muuttua ammattimaisemmaksi, ja web designerit j\xc3\xa4ttiv\xc3\xa4t vanhanaikaiset animaatiot ja siirtyiv\xc3\xa4t esimerkiksi Flashiin ja my\xc3\xb6hemmin HTML5:een._NEWLINE_LZW-algoritmin patentti raukesi Yhdysvalloissa 2003 ja kaikkialla muualla 2004. GIF-kuvaformaatti ei ollut kadonnut kokonaan, mik\xc3\xa4 liikkuvan kuvan museon kuraattorin Jason Eppinkin mukaan johtui internetin tee se itse -hengest\xc3\xa4. Kuka tahansa pystyi tekem\xc3\xa4\xc3\xa4n omanlaisensa pienen ja helposti tallennettavan kuvan. Reddit perustettiin vuonna 2005, Twitter vuonna 2006 ja Tumblr vuonna 2007. Jokainen niist\xc3\xa4 oli vaikuttamassa GIF-kuvien uuteen tulemiseen. Tumblrissa oli helppo esimerkiksi GIF-kuvan avulla reaktioita toisten jakamiin kuviin. Redditiss\xc3\xa4 syntyi kokonaisia alafoorumeita, joissa tarkoituksena on jakaa parhaimmat GIF-muodossa esitetyt reaktiot.\n_START_SECTION_\nGIF-tiedostojen k\xc3\xa4ytt\xc3\xa4minen\n_START_PARAGRAPH_\nGIF-tiedostot on yleisess\xc3\xa4 k\xc3\xa4yt\xc3\xb6ss\xc3\xa4 viel\xc3\xa4 nyky\xc3\xa4\xc3\xa4nkin, sill\xc3\xa4 GIF on erinomainen formaatti tallentaa pieni\xc3\xa4 ja/tai pikselitarkkoja v\xc3\xa4h\xc3\xa4v\xc3\xa4risi\xc3\xa4 kuvia. N\xc3\xa4iss\xc3\xa4 tapauksissa tiedostokoko pysyy pienen\xc3\xa4 kuvan siit\xc3\xa4 k\xc3\xa4rsim\xc3\xa4tt\xc3\xa4. Varsinkin www-sivuilla pienemm\xc3\xa4st\xc3\xa4 tiedostokoosta on hy\xc3\xb6ty\xc3\xa4. H\xc3\xa4vi\xc3\xb6tt\xc3\xb6m\xc3\xa4n\xc3\xa4 GIF-formaatti soveltuu tarkkarajaisten kuvien tallennusmuodoksi. Valokuvamaisten kuvien osalta h\xc3\xa4vi\xc3\xb6tt\xc3\xb6myydest\xc3\xa4 ei ole hy\xc3\xb6ty\xc3\xa4, sill\xc3\xa4 tallennettavan kuvan v\xc3\xa4rim\xc3\xa4\xc3\xa4r\xc3\xa4 usein joudutaan rajaamaan ennen tallentamista. Lis\xc3\xa4ksi pakkausalgoritmi tehoaa huonosti kohinaan ja alati vaihtuvaan v\xc3\xa4riarvoon._NEWLINE_Animoitujen GIF-tiedostojen k\xc3\xa4ytt\xc3\xb6 sen sijaan on nyky\xc3\xa4\xc3\xa4n harvinaista. Animoidut GIF-tiedostot on korvannut silmukoivat videoleikkeet sek\xc3\xa4 WebP-formaatti. Muun muassa WhatsApp sovelluksessa harhaanjohtavasti GIF-animaatioksi kutsutaan lyhyit\xc3\xa4 silmukoivia videoleikkeit\xc3\xa4, jotka on yleens\xc3\xa4 tallennettu MP4 tai 3GP -tiedostomuodossa. Suhteellisen uutana pikaviestisovelluksena varsinaista GIF-tiedostomuotoa WhatsApp ei ole kumminkaan koskaan tukenut. Yleens\xc3\xa4 Animoituja GIF-tiedostojaa k\xc3\xa4ytettiin emojien tapaan \xe2\x80\x9dv\xc3\xa4ritt\xc3\xa4m\xc3\xa4\xc3\xa4n\xe2\x80\x9d teksti\xc3\xa4.'